五言送韓玉汝知洋州
作者：沈遘
朝代：宋

paragraphs: 帝制一海內，畫州以域民。
小大雖有殊，執任兩各均。
祖宗初垂統，所重尤守臣。
授受何其艱，便坐躬簡輪。
承平彌百年，法敝幾不泯。
其文豈弗具，其實蓋已淪。
遂令師帥官，十九非其人。
韓侯出名家，英聲邁儔倫。
昔爲兩劇縣，遺美今猶新。
匪直郡邑良，固是臺閣珍。
胡然不留用，出駕雙朱輪。
洋州實大府，左右控蜀秦。
厥土從古樂，厥俗於茲淳。
侯才何足施，談笑坐養神。
君子學無苟，不讓誠當仁。
既富而後教，禮義庶可循。
坐聽千里謠，上徹九重宸。
表以視四方，寵以厲縉紳。
因之明黜陟，審辨玉與珉。
尚使天下治，復如前代純。
鄙言真區區，感激爲侯陳。